## Zakon o preuzimanju Krivičnog zakona Socijalističke Federativne Republike Jugoslavije

### NN 53/1991 (8.10.1991.), Zakon o preuzimanju Krivičnog zakona Socijalističke Federativne Republike Jugoslavije

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s
člancima 6. i 7. Ustavnog zakona za provedbu Ustava Republike Hrvatske,
donosim

## UKAZ

### o proglašenju Zakona o preuzimanju Krivičnog zakona Socijalističke Federativne Republike Jugoslavije

Proglašavam Zakon o preuzimanju Krivičnog zakona Socijalističke
Federativne Republike Jugoslavije, kojeg je Sabor Republike Hrvatske donio
na sjednicama Vijeća općina 26. lipnja 1991. i Društveno-političkog
vijeća 26. lipnja 1991. godine.

Klasa:011-01/91-01/87

Urbroj : 71-91-1

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju Krivičnog zakona Socijalističke Federativne Republike Jugoslavije

Članak 1.

Ovim zakonom preuzima se Krivični zakon SFRJ ("Službeni
list SFRJ", br. 44/76, 36/77, 56/77, 34/84, 74/87, 3/90 i 38/90),
kao republički zakon.

Članak 2.

Zakon iz članka 1. ovoga zakona primjenjuje se u Republici Hrvatskoj
u cijelosti, ako odredbama ovog zakona nije drugačije propisano.

Članak 3.

Članak 1. braše se.

Članak 4.

Članak 2. mijenja se i glasi:

"Zaštita čovjeka, građana Republike Hrvatske i drugih
osnovnih vrijednosti Republike i primjenjivanje krivično-pravne
prinude, kad je nužna i u kojoj mjeri za suzbijanje opasnih djelatnosti
po subjekte navedene u ovom članu, predstavljaju osnov i granice
za određivanje krivičnih djela i propisivanje krivičnih
sankcija."

Članak 5.

Članak 7. briše se.

Članak 6.

U članku 33. u točki 3) riječi "socijalističkoga
samoupravnog" brišu se.

Članak 7.

U članku 34. točka 1) briše se.

Članak 8.

U članku 35. stavak 1. mijenja se i glasi:

"Kazna zatvora može se izreći samo kao glavna kazna".

Članak 9.

Članak 37. briše se.

Članak 10.

U članku 38. stavak 2. mijenja se i glasi:

"Kazna zatvora u trajanju od dvadeset godina može se izreći
samo za najteže oblike krivičnog djela".

Članak 11.

U članku 41. u stavku 3. riječi "visinu njegova osobnog
dohotka, druge" brišu se.

Članak 12.

U članku 48. u stavku 2. točka 1) briše se.

Članak 13.

U članku 53. stavak 2. briše se.

Članak 14.

U članku 68. u stavku 4. i članku 70. stavku 1. i 2. riječi
"SFRJ" zamjenjuju se riječima "Republika Hrvatska"
u odgovarajućim padežima.

Članak 15.

U članku 71. stavak 1. briše se.

Članak 16.

U članku 87. riječi "organizaciju udruženog rada
ili drugu samoupravnu" brišu se.

Članak 17.

U članku 89. u stavku 1. točka 1) mijenja se i glasi:

"Prestanak obavljanja javnih ovlaštenja, određenih poslova
ili funkcija u organima vlasti ili javnim poduzećima".

U stavku 2. točka 1) mijenja se i glasi:

"Zabrana obavljanja javnih ovlaštenja određenih poslova ili
funkcija u tijelima vlasti ili javnim poduzećima".

Članak 18.

U članku 91 u stavku 1. riječi "samoupravnim općim
aktima" zamjenjuju se riječima "općim aktima i kolektivnim
ugovorima".

Članak 19.

U članku 94. u stavku 2. riječi "organizacijama udruženog
rada i drugim samoupravnim organizacijama i zajednicama" brišu se.

Članak 20.

U članku 95. u stavku 1. u točki 1) riječi "Smrtna
kazna ili" brišu se.

Članak 21.

U članku 97. u točki 1) riječi "od osude na
smrtnu kaznu ili" brišu se.

Članak 22.

Naziv Glave XII. mijenja se i glasi:

"Važenje Krivičnog zakona Republike Hrvatske prema mjestu
izvršenja krivičnog djela", te u članku 104. riječi
"Jugoslavenskoga" i "SFRJ" zamjenjuju se riječima
"Hrvatskoga" i "Republika Hrvatska".

Članak 23

Članak 105. mijenja se i glasi:

"Važenje hrvatskoga krivičnog zakonodavstva za određena
krivična djela učinjena u inozemstvu

Hrvatsko krivično zakonodavstvo važi za svakoga tko u inozemstvu
učini krivično djelo iz Glave XX. Krivičnog zakona
Republike Hrvatske ili iz članka 168. ovoga zakona ako se krivotvorenje
odnosi na domaći novac".

Članak 24.

U članku 106. i 107. riječi "Jugoslavenskoga"
i "SFRJ" zamjenjuju se riječima "Hrvatskoga"
i "Republika Hrvatska" u odgovarajućim padežima.

Članak 25.

U članku 108. stavak 1. mijenja se i glasi:

"(1) Ako je u slučajevima iz čl.104. ovoga zakona
pokrenut ili dovršen krivični postupak u stranoj državi gonjenje
će se u Republici Hrvatskoj poduzeti samo na temelju odobrenja javnog
tužioca Republike Hrvatske."

Stavak 3. mijenja se i glasi:

"(3) U slučajevima iz čl. 106. i 107. ovoga zakona
gonjenje će se poduzeti samo kad se za krivično djelo kažnjava
i prema zakonu zemlje u kojoj je djelo učinjeno. Kad se u slučajevima
iz članka 106. i 107. stavku 1. ovoga zakona prema zakonu zemlje
kojoj je djelo učinjeno za to krivično djelo ne kažnjava
gonjenje se može poduzeti samo na temelju odobrenja javnog tužloca Republike
Hrvatske."

U stavku 4. riječi "odobrenje saveznog javnog tužioca može
u SFRJ" zamjenjuju se riječima "javnog tužioca Republike
Hrvatske u Republici Hrvatskoj".

Članak 26.

Glava XIII. briše se.

Članak 27.

U članku 113. u stavu 1. riječi "SFRJ" zamjenjuju
se riječima "Republike Hrvatske".

Stavci 2., 3., 4., 5., 6., 7., 8. i 9. brišu se.

Članak 28.

Glava XV. briše se, osim odredaba:

- članka 115. u kojem se riječi "SFRJ" zamjenjuju
riječima "Republika Hrvatska", a riječi "smrtnom
kaznom" riječima "kaznom zatvora od dvadeset godina",

- članka 118, 119, 120, 121, 128, 129, 132, te članka
135. u kojima se riječi "SFRJ" zamjenjuju riječima
"Republika Hrvatska" u odgovarajućim padežima,

- članka 136. u kojem se u stavku 1. broj "114" zamjenjuje
brojem "118", broj "123" brojem "121", a
članovi "125 do 127." brišu se,

- članka 137. u kojem se u stavku 1. riječi "iz članka
114. do 116." i "do 127" brišu,

- članka 139. u kojem se u stavku 1. riječi "iz članka
114. do 116." i "i članka 124. do 127." brišu, te
u stavku 2. riječi "smrtnom kaznom" zamjenjuju se riječima
"kaznom zatvora od dvadeset godina", a u stavku 3. riječi
"114. do 117." i "123. do" brišu se.

Članak 29.

U Glavi XVII. u nazivu Glave brišu se riječi "SFRJ"
i članak 157. briše se.

Članak 30.

U članku 158. i 159. riječi "SFRJ" zamjenjuju
se riječima "Republika Hrvatska" u odgovarajućim
padežima.

Članak 31.

U Glavi XVIII. u nazivu Glave riječ "jugoslavenskog"
zamjenjuje se riječju "hrvatskog".

Članak 32.

U članku 162. riječi "SFRJ" zamjenjuju se riječima
"Republike Hrvatske".

Članak 33.

U članku 169. u stavku 1. riječ "saveznog" zamjenjuje
se riječju "republičkog".

Članak 34.

Glava XIX. briše se.

Članak 35.

U Glavi XX. u nazivu Glave riječi "SFRJ" zamjenjuju
se riječima "Republika Hrvatska", a u članku 203.
u stavku 5, članku 206. stavku 4, članku 227. stavku 1, članku
228. stavku 2, članku 229. stavku 2, članku 230. stavku 2,
članku 231. stavku 3, članku 233. stavku 3, članku
234. stavku 2, članku 236. stavku 2, članku 240. stavku 3.
i članku 241. stavku 3. riječi "smrtnom kaznom"
zamjenjuju se riječima "kaznom zatvora od dvadeset godina".

Članak 36.

U članku 247. u stavku 1. i 2. i članku 248. riječ
"saveznoga" zamjenjuju se, riječju "republičkoga"
u odgovarajućim padežima.

Članak 37.

U članku 248a. u nazivu krivičnog djela i u stavku 1.
i 2. i članku 249. u stavku 1. i 2. riječi "SFRJ"
zamjenjuju se riječima "Republika Hrvatska".

Članak 38.

Glava XXIII. i Glava XXIV. brišu se.

Članak 39.

Ovaj zakon stupa na snagu danom objave u "Narodnim novinama".

Kalasa : 740-02/91-02/02

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća općina

**Luka Bebić, v. r.**

Predsjednik Sabora

**dr. Žarko Domljan, v. r.**

Predsjednik Društveno-političkog vijeća

**Ivan Vekić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Zakon, NN 53/1991-1294
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)